b'\n_START_ARTICLE_\nReisadalen\n_START_PARAGRAPH_\nReisadalen (kvensk: Raisinvankka) er et dalf\xc3\xb8re i Nordreisa kommune i Nord-Troms. Dalen begynner innerst i Reisafjorden, og g\xc3\xa5r i s\xc3\xb8r\xc3\xb8stlig retning mot den s\xc3\xb8rvestligste delen av Finnmarksvidda. Gjennom hele dalf\xc3\xb8ret renner Reisaelva, som dalen er oppkalt etter._NEWLINE_Den nedre delen av dalen er bred og \xc3\xa5pen med store jordbruksomr\xc3\xa5der, lyngmoer, og store strekninger med bj\xc3\xb8rk- og furuskog. Fra Bilto og opp til Imofossen har dalen imidlertid karakter av et trangt gjel med stupbratte sider. Fra \xc3\xb8st stuper den 269\xc2\xa0meter h\xc3\xb8ye Mollisfossen ned i dalen. I \xc3\xb8vre del av Reisadalen ligger Reisa nasjonalpark._NEWLINE_Europavei 6 krysser den nedre delen av dalen ved kommunesenteret Storslett, og fylkesvei 865 f\xc3\xb8lger dalen fra Storslett opp til Bilto.'